မှာလိုက်ပေသည် ချီ ရတု

"မှာလိုက်ပေသည်" ချီ ရတုသည် စိန္တကျော်သူ ဦးဩ ရေးဖွဲ့ခဲ့သော ရတုဖြစ်သည်။

 မှာလိုက်ပေသည် 
မှာလိုက်ပေသည်၊ ရင်ရွှေရည်ကို၊ ပန်းချီလှစ်လှပ်၊ နွှဲရစ်အပ်၍၊ ရွှဲဖပ်မျက်နှာ၊ ရင်မှာကလိုင်၊ ပြီးပိုင်ခန့်တွက်၊ ချုပ်သည်ရက်က၊ နေ့ဝက်မျှလေ၊ မလွန်စေနှင့်၊ လက်ရေမယုံ၊ ကျင့်လဲပုံတွင်၊ မြငုံကြွေစေ့၊ ထိုး၍မှတ်သည်၊ နှုတ်နှင်းရည်ကို၊ မလည်မဝိုက်၊ လိုလိုက်ခဲ့မိ၊ ရက်လွန်သိက၊ ပြည်ကြီးစံနတ်၊ ချစ်မျက်ခတ်၍၊ ကြွေမှတ်မှားမေ့၊ လွမ်းမှုန်ဝေ့သည်။ ။ ဖက်၍အုံးမှာ ခွေလိမ့်မည်။

ရာပိုက်ဖွေနှည်၊ ပြစ်ဖွဲ့မည်ဟု၊ မြရည်အထုံး၊ ကိုယ်တော်လုံးကို၊ ပိုက်ကျုံးဝိုက်လျဉ်၊ ကြည့်တိုင်းယဉ်သား၊ ခဲပျဉ်မေတ္တာ၊ မယ့်နှုတ်မှာနှင့်၊ ရက်ကြာညီဆု၊ လုံလပြုသည်၊ မင်းမှုမပြေ၊ ရှိသည်ထွေကို၊ ရွှေနေပြည်က၊ စွန်းစမသိ၊ ဗျာပါကျိ၍၊ ကတိဖောက်သွေ၊ မမှန်လေဟု၊ လက်ရေကြွေစု၊ တစ်ခုမှန်နိုး၊ စိတ်ဆိုးမာန်ပါ၊ ငယ်မူရာနှင့်၊ ရင်မှာခုန်ဆွေ့၊ ညိုရွှဲမြေ့သည်။ ။ ရက်နေ့ကျုံးကာ ရေလိမ့်မည်။

ကြာတိုက်နေသည်၊ နတ်တရည်လျှင်၊ ချစ်မည်ဧကန်၊ သက်ဆုံးမှန်မူ၊ လျင်မြန်စေလို၊ လျှောက်ဆိုလိုက်ဖူး၊ ချုပ်နေ့ကြူးက၊ ရူးမူးတုန်လဲ့၊ ကိုးရာမဲ့ဟု၊ ပျောင်းနွဲ့ငယ်မူ၊ မိန့်သံကြူကို၊ မဉ္ဇူပွင့်နှယ်၊ နောင့်ထိပ်လယ်က၊ မပယ်လွှဲသာ၊ ခက်ခဲရာတွင်၊ ထပ်ကာမှိုင်းအုံ၊ မိုးကလှုံ့ခဲ့၊ ခြောက်ဘုံအရှည်၊ မယ့်နေပြည်လည်း၊ သည်သည်မှာသို့၊ တမို့မို့တည့်၊ ဘယ်ဆို့ညာစေ့၊ တိမ်ချင်းဝေ့သည်။ ။ ယှက်ကွေ့ဖုံးလှာ ပေလိမ့်မည်။

ကဏ္ဍ:မြန်မာစာပေ